Ol Provep
1Yu no ken i bikhet na toktok planti long ol samting yu laik mekim long tumora,
long wanem, yu no save long wanem samting bai kamap long tumora.
2Larim ol narapela manmeri i litimapim nem bilong yu, maski dispela kain toktok i kamap long maus bilong yu;
larim ol autsait manmeri i toktok, yu no ken i toktok.
3Ston em i hevi tumas na wesan i hevi moa,
tasol hevi bilong toktok ful i mekim bilong sikrapim bel em i winim hevi bilong ston na wesan wantaim.
4Belhat em i no sori liklik na bikpela kros i olsem wara i tait,
tasol jelas pasin em i nogut tru na i winim belhat na bikpela kros.
5Pasin bilong stretim man long ples klia
i winim pasin bilong lavim em long ples hait.
6Pren i givim pen long yu bilong stretim yu em i wanpela feitful pren,
tasol birua bai givim planti kis long yu.
7Man i pulap nogut tru em i les olgeta long kaikaim hani,
tasol man i hangre nogut tru, olgeta kaikai i swit long em, maski kaikai i pait.
8Man i lusim ples bilong em na em i raunraun,
em i olsem pisin i lusim haus bilong em na em i raunraun.
9Sanda na wel i gat naispela smel em i kirapim amamas long bel,
na wankain olsem long pren i givim bel na i givim gutpela stia tok.
10Yu no ken i lusim pren bilong yu o pren bilong femili bilong yu,
na taim hevi i kisim yu, yu no ken i go long haus bilong wanlain bilong yu.
Long wanem, neba i stap klostu long yu i winim ol wanlain i stap longwe long yu.
11Pikinini man bilong mi, bihainim trupela save na pulimapim amamas long bel bilong mi,
na long dispela pasin mi ken i bekim tok bilong man i laik rabisim mi.
12Man i gat save na i skelim gut tru olgeta samting, taim em i lukim trabel em bai hait,
tasol man i no gat save, em bai wokabaut i go na kisim pen.
13Kisim kolsiot bilong man i mekim promis bilong sapotim longwe man i kisim dinau,
holim kolsiot bilong strongim promis bilong em bilong bekim dinau long autsait manmeri.
14Sapos wanpela man, long moning taim tru, em i bikmaus na blesim neba bilong em,
orait neba bai tingim olsem, “Dispela man em i laik bagarapim mi.”
15Meri i tok pait olgeta taim i olsem ren i drop drop insait long haus taim bikpela ren i pundaun na rup i lik.
16Man i laik banisim pasin bilong dispela meri
i olsem man i laik banisim win o karim wel long han bilong em.
17Olsem ain i ken i sapim ain,
wanpela man i ken i sapim tingting bilong narapela man.
18Man i lukautim diwai fik bai kaikaim prut bilong em,
na man i lukautim bosman bilong em bai kisim ona.
19Olsem wara i ken i soim pes bilong yu long em,
wokabaut bilong yu i ken i soim bel bilong yu long em.
20Ples bilong daiman na tudak ples bilong bagarap, hangre bilong em i no save pinis,
na wankain olsem, hangre bilong ai bilong ol man em i no save pinis.
21Krusibil i stap bilong traim silva, na fernis i stap bilong traim gol,
na samting man i save litimapim em i traim bilong em.
22Yu ken i krungutim ful olsem yu krungutim wit bilong wokim flaua,
tasol ful pasin bilong em i no inap lusim em.
23Yu mas save gut long ol sipsip na meme bilong yu,
yu mas save gut long ol bulmakau bilong yu.
24Long wanem, mani i no inap i stap oltaim,
na planti taim pikinini em i no kisim sia bilong papa bilong em.
25Sapos yu bungim gras i drai, orait nupela kru bilong gras bai kamap,
na sapos yu havesim ol kumu bilong bus na yu bungim i stap,
26orait ol pikinini sipsip bai kamapim klos bilong yu,
na ol meme bai kamapim mani bilong yu ken i baim graun.
27Na bai yu gat planti susu bilong meme bilong givim femili bilong yu,
na bilong strongim ol yangpela wokmeri bilong yu.
lmo_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn